Vozačica s otoka Murtera, 58-godišnjakinja, navodno djelatnica jedne šibenske škole, preletjela u devet sati ujutro most u Tisnom u trenutku dok je bio podignut gotovo dva metra!

– Halo policija, zabljesnulo me sunce pa nisam vidjela da se most dizao i preletjela sam Peugeotom. Ni ja ni suputnica nismo ozlijeđeni, a šteta na automobilu je mala. Možda stotinjak kuna –- rekla je 58-godišnjakinja policiji u 9.08 sati dojavljujući telefonom nevjerojatnu akrobaciju koja je šokirala mnoge, a napose očevice.

Svjedoci u Tisnom u nevjerici su prepričavali događaj koji je pukom srećom rezultirao samo materijalnom štetom, odnosno razbijenim prednjim dijelom Peugeota šibenskih registracijskih oznaka.

Foto: Kristina Franić

Tvrdili su da je vozačica krenula preko mosta u trenutku kada je već bilo upaljeno crveno svjetlo velikom brzinom. Očito htijući skratiti vrijeme čekanja iza mosta 58-godišnjakinja se izložila pogibelji, koja je uz materijalnu štetu rezultirala kaznom od 250 kuna koju je policija naplatila na licu mjesta. Navodno su se u trenutku pada nakon preleta aktivirali svi zračni jastuci.

– Ne mogu reći da je to bilo 80 ili 100 kilometara na sat, ali je opalila po gasu. Most je bio dignut više od metra kada je preletjela, a onda se začuo udarac o cestu. Razbila je branik i otišla dalje navodno do kafića. Samo mogu reći da je imala toliko sreće da joj je ovo danas novi rođendan i da itekako može biti sretna što nije stradala – rekao je tišnjanski mostar Tome Mejić koji je već svjedočio raznim akrobacijama na mostu, s gornje, ali i donje strane.

– Imali smo tako jednog jedriličara koji je pokušao proći zatvoreni most unatoč jarbolu. Rekao je da nije vidio most – rekao je mostar.

>> Pod utjecajem alkohola prošao na crveno i na zebri ozlijedio troje maloljetnika

>> Prometna nesreća između Sesveta i Ivanje Reke